3. การประกอบธุรกิจของบริษัทฯ

3.1 ลักษณะผลิตภัณฑ์และบริการ

บริษัทฯ รับจ้างผลิตบรรจุภัณฑ์พลาสติกประเภทขวดและฝา และชิ้นส่วนพลาสติกในรูปแบบต่างๆ
ตามความต้องการใช้งานของลูกค้าในแต่ละอุตสาหกรรม
ซึ่งส่วนใหญ่เป็นสินค้าที่ใช้แล้วทิ้งไป(Disposable)

การผลิตสินค้าของบริษัทฯจะมาจากกระบวนการผลิตหลัก 3 ประเภทได้แก่

-   กระบวนการผลิตแบบฉีด (Injection Moulding)
    ซึ่งสามารถผลิตผลิตภัณฑ์พลาสติกได้หลากหลายรูปแบบตามความต้องการของลูกค้า อาทิ ฝาขวด
    ตลับบรรจุน้ำหอม ชิ้นส่วนอุปกรณ์เครื่องมือต่างๆ

-   กระบวนการผลิตแบบเป่า (Blow Moulding) ) ซึ่งได้แก่
    บรรจุภัณฑ์พลาสติกประเภทขวดและแกลลอนในรูปทรงต่างๆ
    โดยบริษัทฯสามารถผลิตบรรจุภัณฑ์ในขนาดต่างๆได้ตามความต้องการของลูกค้าตั้งแต่ขนาดความจุ
    60 ซีซี ไปจนถึงขนาดความจุ 5,000 ซีซี

-   กระบวนการผลิตแบบ PET ( Injection – Blow Moulding)
    เป็นการผลิตบรรจุภัณฑ์ประเภทขวด ที่ใช้วัตถุดิบเม็ดพลาสติคชนิด PET( Polyethylene
    Terephthalate)

บริษัทฯ ได้แบ่งสายการผลิตตามอุตสาหกรรมประเภทต่างๆดังนี้

  3.1.1 ผลิตภัณฑ์บรรจุภัณฑ์เพื่อใช้ในอุตสาหกรรมอาหารและเครื่องดื่ม ประกอบไปด้วย

บรรจุภัณฑ์ประเภทขวด อาทิ ขวดนมสด, นมเปรี้ยวพร้อมดื่ม, ถ้วยโยเกิร์ต,
ขวดบรรจุครีมเทียมคอฟฟี่เมท, ขวดโหลหลายขนาดและรูปทรง
และประเภทฝาเพื่อใช้ปิดภาชนะบรรจุอาหาร ได้แก่ ฝาขวดกาแฟ, ฝาขวดโอวัลติน,
ฝาปิดขวดนมสด, นมเปรี้ยวพร้อมดื่ม, ฝาขวดบรรจุผลไม้แปรรูปของโดล
ฝาและกล่องไอศกรีมเนสเล่, ฝาและจุก กล่องTetra Packบรรจุนมและน้ำผลไม้ของ เอฟ แอนด์
เอ็น ฟู้ดซ์ (สิงค์โปร์, มาเลเซีย), จุกขวดน้ำมันพืช, จุกขวดซอส, กระปุก,
กล่องบรรจุน้ำพริกแม่ศรี เป็นต้น

สำหรับบรรจุภัณฑ์เพื่อใช้ในอุตสาหกรรมอาหารและเครื่องดื่มนั้น ซึ่งต้องสัมผัสกับอาหารโดยตรง
บริษัทฯ จึงให้ความสำคัญกับการผลิตบรรจุภัณฑ์เพื่อใช้ในอุตสาหกรรมอาหารและเครื่องดื่ม เป็นพิเศษ
ดังนี้

-   มีการแยกส่วนการทำงานออกมาต่างหากภายในห้องระบบปิด(Clean Room)
    เพื่อป้องกันการปนเปื้อนของฝุ่นละอองและแบคทีเรียตามมาตรฐานGMP (Good
    Manufacturing Practice)โดยมาตรฐานห้องระบบปิด clean room ของบริษัทฯ
    มีมาตรฐานที่ CLASS 100,000

-   วัตถุดิบทุกชนิด ที่นำมาใช้ในกระบวนการผลิต ตั้งแต่เม็ดพลาสติกรวมไปถึงเม็ดสีที่ใช้ผสม
    ในพลาสติกต้องเป็นเกรดที่สามารถใช้สำหรับอาหาร(Food Grade)เท่านั้น

-   บริษัทฯ มีนโยบายที่จะไม่ใช้วัตถุดิบที่ผ่านกระบวนการการผลิตแล้ว(Recycle)
    ที่ไม่มีคุณภาพเพียงพอหรือการการนำเศษวัตถุดิบจากแหล่งภายนอกบริษัทฯ นำกลับมาใช้ใหม่

3.1.2 ผลิตภัณฑ์พลาสติกเพื่อบรรจุน้ำยาทำความสะอาด ประกอบไปด้วย
บรรจุภัณฑ์ประเภทขวดพลาสติกในขนาดและรูปทรงต่างๆ และฝาปิดภาชนะ เช่น
น้ำยาล้างพื้นและสุขภัณฑ์ตราเป็ด ของบริษัท เอส ซี จอห์นสัน
ขวดและฝาบรรจุน้ำยาทำความสะอาดและสุขภัณฑ์ตราวิคซอล
ขวดและฝาบรรจุน้ำยาทำความสะอาดคลีนฟลอร์ของกีวี ตลับและฝากดสเปรย์น้ำหอมทัชแอนด์เฟรช
ฝาสเปรย์กระป๋องสเปรย์ปรับอากาศเกลด ฝาขวดน้ำหอมปรับอากาศเกลด
และฝาสเปรย์กระป๋องสเปร์ยกำจัดแมลงเรด เป็นต้น

3.1.3 ผลิตภัณฑ์บรรจุภัณฑ์สำหรับเครื่องสำอางค์และเวชภัณฑ์
ประกอบไปด้วยบรรจุภัณฑ์ประเภทขวดและฝาปิดภาชนะ เช่น ขวดและฝาน้ำยาบ้วนปากลิสเตอร์ลีน
ของจอห์นสันแอนด์จอห์นสัน ขวดและฝาสบู่เหลว ขวดและฝาเวชภัณฑ์ ขวดและฝา ครีมอาบน้ำ แชมพู
ครีมนวดผมของวัตสัน(Watson) ขวดและฝาน้ำยาระงับกลิ่นกายเอ็กซิทโรลออน
โลชั่นทำความสะอาดผิว ดร.สมชาย ขวดและฝาบรรจุยาวิตามิน ยาบำรุงประเภทต่างๆ
รวมถึงอุปกรณ์ทางการแพทย์ เช่นหลอดเลือด เป็นต้น

3.1.4 ผลิตภัณฑ์พลาสติกเพื่อเป็นส่วนประกอบเฟอร์นิเจอร์ และอุปกรณ์เครื่องมือต่างๆ
ประกอบไปด้วย ที่ท้าวแขนเก้าอี้ ชิ้นส่วนล้อเก้าอี้ พนักพิง ฝาปิดช่องสายไฟโต๊ะทำงาน
แผ่นพลาสติกหลังพนักเบาะของโมเดอร์นฟอร์ม ชิ้นส่วนตลับเมตร ชิ้นส่วนไม้บรรทัดวัดระดับน้ำ
ที่ใช้เป็นเครื่องมือช่าง ของสแตนเลย์ เวิร์ค เป็นต้น

3.2 การตลาด ภาวะการแข่งขันและแนวโน้มอุตสาหกรรม

1) การตลาด

กลยุทธ์ทางการตลาด

-   กลยุทธ์ทางด้านการรักษาคุณภาพผลิตภัณฑ์

บริษัทฯ ได้คำนึงถึงการรักษามาตรฐานทางด้านคุณภาพผลิตภัณฑ์เป็นสำคัญ
โดยจัดให้มีระบบการตรวจสอบคุณภาพสินค้าอย่างสม่ำเสมอ
มีส่วนงานทำหน้าที่ตรวจสอบคุณภาพสินค้าโดยเฉพาะ(Quality assurance)
เพื่อทำการตรวจสอบคุณภาพตั้งแต่วัตถุดิบที่จะนำมาใช้ในการผลิต
ขั้นตอนเริ่มการผลิตจนถึงขั้นตอนก่อนส่งมอบแก่ลูกค้า
นอกจากนี้บริษัทฯยังได้รับการรับรองระบบคุณภาพมาตรฐานสากล ISO 9001 : 2000 และ GMP
จากสถาบัน AJA (Anglo Japanese American Registrars)
ส่งผลให้บริษัทฯมีอัตราการผลิตสินค้าด้อยคุณภาพที่ต่ำจนสามารถสร้างความไว้วางใจและความน่าเชื่อถือจากลูกค้า
ทั้งในและต่างประเทศ

นอกจากนี้บริษัทฯยังได้ยึดหลัก 5 M
ซึ่งถือว่าเป็นกุญแจสำคัญในการดำเนินงานเพื่อให้สินค้าและบริการของบริษัทฯได้มาตรฐานตามนโยบายคุณภาพของบริษัทฯ
ที่ว่า“เราจะมุ่งมั่นผลิตผลิตภัณฑ์พลาสติกที่มีคุณภาพเพื่อลูกค้าของเรา” ซึ่งประกอบด้วย

1.  บุคลากร (Manpower) บริษัทฯถือว่าบุคลากรเป็นทรัพยากรที่สำคัญ จึงมีการฝึกอบรม
    และพัฒนาให้มีความเชี่ยวชาญอยู่เสมอเพื่อเพิ่มประสิทธิภาพในการทำงานและประสบการณ์การทำงานของพนักงาน

2.  เครื่องจักร (Machinery)
    บริษัทฯมีนโยบายจัดหาเครื่องจักรใหม่ที่ทันสมัยและมีเทคโนโลยีชั้นสูง
    ที่ได้รับความไว้วางใจจากวงการอุตสาหกรรมทั่วโลกว่ามีประสิทธิภาพและความแม่นยำในการผลิตสูง

3.  โมลด์ (Mould) เลือกสรรโมลด์ที่ออกแบบและผลิตด้วยมาตรฐานสูง มีเทคโนโลยี่ที่ทันสมัย
    และเลือก ใช้วัสดุที่มีคุณภาพสูง เพื่อการผลิตชิ้นงานที่ให้ความละเอียดแม่นยำ

4.  วัตถุดิบ (Material)
    เจาะจงเฉพาะวัตถุดิบเกรดมาตรฐานจากผู้ผลิตและแหล่งผลิตที่เชื่อถือได้
    และมีการรับรองคุณภาพว่าเป็นวัตถุดิบสำหรับผลิตผลิตภัณฑ์อาหาร

5.  การจัดการ (Management)
    มีการจัดการอย่างเป็นระบบและมีการพัฒนาปรับปรุงอย่างต่อเนื่อง
    มีการนำระบบการจัดการด้านคุณภาพ(Quality Management) ที่มีประสิทธิภาพมาใช้ เช่น
    นโยบาย 5ส ซึ่งได้ทำอย่างต่อเนื่องมากว่า 10 ปี, ISO 9001:2000, GMP (Good
    Manufacturing Practice) และ Safety นอกจากนี้บริษัทฯ ยังนำระบบงาน
    การบริหารทรัพยากรองค์กร(ERP) มาใช้ในการบริหารงานและควบคุมการผลิต
    เพื่อเพิ่มประสิทธิภาพในการทำงานและการผลิตโดยรวมของบริษัทฯ

-   กลยุทธ์ทางด้านการให้บริการ

บริษัทฯ ได้เน้นในเรื่องการให้บริการแก่ลูกค้าเป็นเรื่องสำคัญ
จัดให้มีการบริการที่ตรงต่อเวลาและตรงความต้องการของลูกค้า
ซึ่งบริษัทฯได้มีการวางแผนที่มีประสิทธิภาพทั้งด้านการผลิตและการจัดส่ง
โดยการสอบถามปริมาณความต้องการสินค้าของลูกค้าล่วงหน้าเป็นระยะเวลาอย่างน้อย 3 เดือน
เพื่อวางแผนการผลิตให้มีสินค้าเพียงพอและทันต่อความต้องการของลูกค้า (Three Months
Forecast Requirement) รวมถึงการวางแผนในการจัดส่งสินค้า
นอกจากนี้การบริการของบริษัทฯยังรวมถึงการให้คำปรึกษาและคำแนะนำต่างๆแก่ลูกค้า
ตั้งแต่การออกแบบผลิตภัณฑ์ และการเลือกใช้วัตถุดิบ
การบริการหลังการขายแก่ลูกค้าในกรณีที่เกิดมีสินค้าด้อยคุณภาพหรือเกิดความผิดพลาดไม่ตรงตามความต้องการของลูกค้าเพื่อสร้างความพึงพอใจให้กับลูกค้าและเสริมสร้างความสัมพันธ์ที่0ดีในระยะยาว

-   กลยุทธ์ทางด้านราคา

บริษัทฯ ไม่มีนโยบายในการแข่งขันทางด้านราคาเนื่องจากบริษัทฯ มีเป้าหมายมุ่งเน้นการผลิต
บรรจุภัณฑ์พลาสติกที่มีคุณภาพและได้มาตรฐาน เพื่อใช้ในอุตสาหกรรมและธุรกิจของลูกค้าเป็นสำคัญ
อย่างไรก็ตามบริษัทฯ มีนโยบายในการกำหนดราคาให้มีความเป็นธรรมและเหมาะสมกับสินค้า
เพื่อรักษาความสัมพันธ์อันดีในระยะยาว
นอกจากนี้เพื่อเป็นการลดความเสี่ยงจากการผันผวนของราคา วัตถุดิบ
บริษัทฯได้ดำเนินการในการทำข้อตกลงกับลูกค้าในเรื่องการปรับราคาสินค้าได้ หากมีการ
เปลี่ยนแปลงราคาวัตถุดิบเกินกว่ามูลค่าตามที่ได้ตกลงกัน

-   กลยุทธ์ทางด้านการตลาดและประชาสัมพันธ์

บริษัทฯ มีนโยบายด้านการตลาด ในการรักษาฐานลูกค้าเดิมให้คงอยู่กับบริษัทฯ
และพยายามขยายส่วนแบ่งทางการตลาดเพื่อเพิ่มฐานลูกค้า
โดยทีมงานของบริษัทฯได้กำหนดนโยบายทางการตลาดคำนึงถึงความสัมพันธ์อันดีกับลูกค้าในระยะยาวเป็นสำคัญ
ทั้งนี้ได้มีแผนในการดูแลความต้องการของลูกค้า ในด้านต่างๆ เพื่อบริหารความสัมพันธ์อันดีต่อลูกค้า
(Customer Relationship Management: CRM)
อาทิการสอบถามความพึงพอใจในคุณภาพสินค้ารวมถึงความต้องการใหม่ๆ แม้ว่าบริษัทฯเชื่อว่า
คุณภาพสินค้าคือกุญแจสำคัญในความสำเร็จและการไว้วางใจจากลูกค้า
แต่บริษัทฯก็ตระหนักดีถึงความสำคัญของการโฆษณาและประชาสัมพันธ์
เพื่อเป็นการส่งเสริมชื่อเสียงของบริษัทฯให้เป็นที่รู้จักและเป็นที่ยอมรับ(Company Acceptance)
ในธุรกิจประเภทนี้ด้วย

บริษัทฯ มีนโยบายการประชาสัมพันธ์ผ่านวิธีการต่างๆ เพื่อเข้าถึงกลุ่มลูกค้าเป้าหมาย
ให้มีประสิทธิภาพมากขึ้น ได้แก่ การให้ข้อมูลผลิตภัณฑ์ของบริษัทฯแก่ลูกค้าและกลุ่มลูกค้า
เป้าหมายโดยส่งผ่านไปรษณีย์ (Direct mail), การเข้าพบกลุ่มลูกค้าเป้าหมายโดยตรง
(Walk-In), การโฆษณาผ่านสื่อสิ่งพิมพ์ เช่น นิตยสารพลาสติก นิตยสารบรรจุภัณฑ์ และผ่าน Web
site ของบริษัทฯ (www.thaiplaspac.com)

กลุ่มลูกค้าและลูกค้าเป้าหมายของบริษัทฯ

กลุ่มลูกค้าและลูกค้าเป้าหมายของบริษัทฯ ได้แก่ ผู้ผลิตสินค้าที่มีชื่อเสียงเป็นที่ยอมรับของผู้บริโภค
ซึ่งเป็นบริษัทต่างๆทั้งในประเทศและต่างประเทศ
ที่ต้องการบรรจุภัณฑ์ที่มีคุณภาพได้มาตรฐานโดยเฉพาะมาตรฐานในเรื่องของความสะอาดปราศจากส่างปนเปื้อน
ปัจจุบันสามารถแบ่งกลุ่มลูกค้าตามอุตสาหกรรมหลักดังนี้

-   บรรจุภัณฑ์อุตสาหกรรมอาหารและเครื่องดื่ม อาทิ บริษัท เนสท์เล่ ประเทศไทย จำกัด, บริษัท
    เอ บี ฟูดส์ แอนด์ เบฟเวอร์เรจ(ประเทศไทย)จำกัด, บริษัท ดัชมิลค์ จำกัด, บริษัท โดล
    ไทยแลนด์ จำกัด, เอฟ แอนด์ เอ็น ฟู๊ดส์(สิงค์โปร์ ), Nestle Japan
    Administration} บริษัท ไฮน์ วินแซนซ์ จำกัด, บริษัท ซาร่าลี คอฟฟี่แอนด์ที จำกัด,
    บริษัท ดาน่อน(ประเทศไทย) จำกัด และบริษัท ง่วนเชียงอุตสาหกรรมอาหาร จำกัด เป็นต้น

-   บรรจุภัณฑ์น้ำยาทำความสะอาดในครัวเรือน อาทิ บริษัท นวศรี แมนูแฟคเจอริ่ง จำกัด, บริษัท
    ไอ พี แมนูแฟคเจอริ่ง จำกัด, บริษัท กีวี(ประเทศไทย) จำกัด, บริษัท เอส ซี ยอห์นสัน
    จำกัด และบริษัท ไซเบอร์แพค จำกัด เป็นต้น

-   ผลิตภัณฑ์พลาสติกสำหรับเครื่องสำอางและเวชภัณฑ์ อาทิ บริษัท จอห์นสันแอนด์จอห์นสัน
    ประเทศไทย จำกัด บริษัท โอสถสภา จำกัด บริษัท พรศรี คอสเมติค จำกัด บริษัท เอส
    แอนด์ เจ อินเตอร์เนชั่นแนล เอนเตอร์ไพร์ส จำกัด(มหาชน) และบริษัท ไซเบอร์แพค จำกัด
    เป็นต้น

-   ส่วนประกอบของอุปกรณ์เครื่องมือช่าง และเฟอร์นิเจอร์ อาทิ บริษัท แสตนเลย์ เวิร์คส์ จำกัด
    และบริษัท โมเดอร์นฟอร์ม กรุ๊ป จำกัด(มหาชน) เป็นต้น

  ทั้งนี้ บริษัทฯ มีนโยบายในการไม่พึ่งพิงกับลูกค้ารายใดรายหนึ่งที่มีสัดส่วนเกินกว่าร้อยละ 30
  ของรายได้รวมในช่วง 3 ปี ที่ผ่านมา

การจำหน่ายและช่องทางการจำหน่าย

บริษัทฯ มีฝ่ายขายและฝ่ายการตลาดทำหน้าที่ในการติดต่อเพื่อนำเสนอสินค้าต่อลูกค้า
สำหรับการขายจะแบ่งออกเป็น ฝ่ายนำเสนอ(Techical Sales) และฝ่ายประสานงาน(Sale
Administration) ซึ่งฝ่ายนำเสนอสินค้าจะให้บริการลูกค้าทั้งในส่วนที่ติดต่อบริษัทเข้ามาเอง
และการออกไปพบลูกค้ารวมถึงการ
นำเสนอสินค้าต่อกลุ่มเป้าหมายที่บริษัทฯมองว่าอาจจะเป็นลูกค้าในอนาคต
สำหรับฝ่ายประสานงานมีหน้าที่ติดตามดูแลความต้องการของลูกค้าและประสานงานกับลูกค้าในเรื่องต่าง
ๆที่ลูกค้าต้องการ เช่น การสั่งสินค้าเพิ่มเติมหรือสินค้าที่จัดส่งไปมีข้อบกพร่อง เป็นต้น

2) ภาพรวมอุตสาหกรรม

อุตสาหกรรมบรรจุภัณฑ์ มีแนวโน้มการเติบโตขึ้นกับภาวะเศรษฐกิจโดยรวมของประเทศ
และการใช้จ่ายของภาคเอกชน
เนื่องจากการผลิตบรรจุภัณฑ์เป็นการส่งเสริมและสนับสนุนอุตสาหกรรมอื่นๆ อาทิ
อุตสาหกรรมอาหารและเครื่องดื่ม อุตสาหกรรมผลิตน้ำยาทำความสะอาดในครัวเรือน
อุตสาหกรรมเครื่องสำงอางค์และเวชภัณฑ์ อุตสาหกรรมเฟอร์นิเจอร์และอุปกรณ์ก่อสร้าง ซึ่งในรอบปี
2550 ภาวะเศรษฐกิจโดยรวมของประเทศซบเซาต่อเนื่องจากปี 2549
อันเป็นผลมาจากปัญหาด้านการเมืองและเศรษฐกิจ ความสงบเรียบร้อยในบางภูมิภาคของประเทศ
การผันผวนของค่าเงินบาทต่อดอลล่าห์สหรัฐ
ประกอบกับปัญหาระดับราคาน้ำมันดิบของโลกปรับตัวสูงขึ้นอย่างต่อเนื่องมาจากปี 2549
และปัญหาเศรษฐกิจถดถอยที่เกิดขึ้นในสหรัฐอเมริกา เหตุการณ์ต่าง ๆ
ที่กล่าวมาส่งล้วนผลให้การเติบโตของเศรษฐกิจโดยรวมของประเทศชลอตัวลง
และยังทำให้ราคาวัตถุดิบหลักคือเม็ดพลาสติก ซึ่งอิงกับราคาน้ำมันดิบของโลก
ปรับตัวสูงขึ้นอย่างต่อเนื่องด้วย

อุตสาหกรรมพลาสติก

ปี 2550 เศรษฐกิจโดยรวมของประเทศยังคงผันผวนต่อเนื่องจากปี 2549
ภาวะอัตราดอกเบี้ยและเงินเฟ้อสูง
ซึ่งเป็นผลกระทบมาจากราคาน้ำมันในตลาดโลกที่สูงขึ้นอย่างต่อเนื่อง
ส่งผลกระทบให้ราคาวัตถุดิบเม็ดพลาสติกสูงขึ้นตามไปด้วย นอกจากนี้ยังมีปัจจัย
ปัญหาทางการเมืองที่มีการเปลี่ยนแปลงรัฐบาล ส่งผลให้การใช้จ่ายภาคเอกชนชะลอตัว
อีกทั้งปัญหาวิกฤติเศรษฐกิจของประเทศสหรัฐอเมริกา โดยเฉพาะความผันผวนของค่าเงินบาท
และค่าเงินดอลล่าห์
แต่เนื่องจากบริษัททำการผลิตสินค้าประเภทบรรจุภัณฑ์ที่เป็นสิ่งจำเป็นต่อชีวิตประจำวัน
โดยมีสัดส่วนประเภทสินค้าบรรจุภัณฑ์ด้านอาหารร้อยละ 58 บรรจุภัณฑ์ของใช้ในครัวเรือนร้อยละ 23
บรรจุภัณฑ์อุปกรณ์เครื่องมือช่างและชิ้นส่วนเฟอร์นิเจอร์ร้อยละ 7
บรรจุภัณฑ์เครื่องสำอางและยาร้อยละ 12
จึงทำให้ผลประกอบการของบริษัทไม่ได้รับผลกระทบจากปัญหาดังกล่าวมากนัก

ภาวะการแข่งขันและแนวโน้มการเติบโตของอุตสาหกรรม

อุตสาหกรรมผลิตบรรจุภัณฑ์พลาสติก มีการแข่งขันที่สูง ทั้งจากผู้ผลิตภายในประเทศ
และผู้ผลิตจากต่างประเทศ โดยรวมแล้วมีการแข่งขันทั้งในด้านราคา
คุณภาพและรูปแบบของบรรจุภัณฑ์
อย่างไรก็ตามมาตรฐานของสินค้าและความน่าเชื่อถือของผู้ผลิตถือเป็นปัจจัยสำคัญต่อลูกค้าเช่นกัน
เนื่องจากปัจจุบันบรรจุภัณฑ์ถือเป็นส่วนประกอบที่สำคัญของสินค้า
ดังนั้นผู้ผลิตสินค้าจึงต้องการบรรจุภัณฑ์ที่มีมาตรฐานและคุณภาพ
โดยเฉพาะผลิตภัณฑ์ด้านอาหารและเครื่องดื่มที่ต้องการความสะอาดปราศจากสิ่งปนเปื้อน
ถูกต้องตามมาตรฐาน GMP เป็นสำคัญ ซึ่งหากลูกค้าเชื่อมั่นในผู้ผลิตรายใดแล้วมักจะไม่เปลี่ยนผู้ผลิต
สำหรับผู้ผลิตภายในประเทศที่มีศักยภาพทั้งในด้านเทคโนโลยี เงินทุน
และการวางตำแหน่งทางการตลาด เช่นเดียวกับบริษัทฯ อาทิ บริษัท อิมโก้แพ็ค คอร์ปอร์เรชั่น
จำกัด, บริษัท มาลาพลาส จำกัด, บริษัท เหรียญไทย อินเตอร์พลาส จำกัด, บริษัท เบอร์ลี่
พรอสแพค จำกัด และบริษัท แอมคอร์ คอนเทนเนอร์ส แพคเกจจิ้ง(ประเทศไทย) จำกัด
ซึ่งแต่ละบริษัทดังกล่าวผลิตบรรจุภัณฑ์ที่มีความแตกต่างกันเพื่อตอบสนองความต้องการลูกค้า
ซึ่งหากเปรียบเทียบขนาดธุรกิจของบริษัทดังกล่าวในเชิงรายได้ บริษัทฯมีรายได้เป็นอันดับที่ 3 จาก
6 บริษัทดังกล่าว

บริษัทฯ ตระหนักดีถึงการรักษามาตรฐานคุณภาพสินค้า
และความสัมพันธ์อันดีกับลูกค้ารวมถึงการจัดส่งสินค้าตามเวลาที่กำหนด
และการดูแลลูกค้าหลังการขายอย่างสม่ำเสมอ อันเป็นจุดแข็งของบริษัทฯ
จึงได้กำหนดเป็นนโยบายและปรัชญาของบริษัทฯทำให้บริษัทฯได้รับความไว้วางใจจากลูกค้ามาโดยตลอด
ส่งผลให้บริษัทฯสามารถทำธุรกิจกับลูกค้าแต่ละรายเป็นระยะเวลานานและได้รับการยอมรับจากลูกค้ากลุ่มต่างๆ

แม้เหตุการณ์ต่างๆ ในปี 2550
จะส่งผลกระทบต่อภาวะอุตสาหกรรมและสภาพการแข่งขันโดยรวมของประเทศ
แต่บริษัทได้ดำเนินงานด้วยความระมัดระวัง ติดตามสภาวะการแข่งขันอย่างใกล้ชิด
และพยายามที่จะขยายตัวไปในธุรกิจใหม่ ๆ เพิ่มมากขึ้นเพื่อขยายฐานลูกค้า
นอกจากนี้ยังได้เพิ่มเติมเครื่องจักรที่มีความทันสมัย
เพื่อเพิ่มประสิทธิภาพและลดต้นทุนการผลิตทำให้สามารถแข่งขันกับผู้ผลิตรายอื่นได้
อีกทั้งยังได้นำเอาระบบคุณภาพ ISO 9001:2000 , GMP , KPI
และระบบบริหารทรัพยากรองค์กร (ERP) มาใช้ควบคุมการทำงานให้เกิดประสิทธิภาพสูงสุด
ทำให้ยอดขายในปี 2550 มีอัตราเติบโตจากปี 2549 ร้อยละ 25.6
และสามารถทำให้ต้นทุนการผลิตลดลงกว่าปี 2549 ส่งผลให้กำไรสุทธิของปี 2550 อยู่ที่ร้อยละ 8.7

3.3 การดำเนินการผลิต

ปัจจุบัน บริษัทฯมีโรงงานที่ใช้ในการผลิตจำนวน 2 โรงงานบนพื้นที่ทั้งสิ้นรวมประมาณ 15,000
ตารางเมตร สำนักงานใหญ่ตั้งอยู่เลขที่ 68/46 หมู่ 8 ถนนชายทะเล-บางขุนเทียน แขวงท่าข้าม
เขตบางขุนเทียน กรุงเทพฯ สาขาตั้งอยู่ที่เลขที่ 129-129/1 หมู่ 1 ถนนชายทะเล-บางขุนเทียน
แขวงแสมดำ เขตบางขุนเทียน กรุงเทพ

ณ วันที่ 31 ธันวาคม 2550 บริษัทฯมีเครื่องจักรที่ใช้ในการผลิตและกำลังการผลิต รวมทั้งสิ้นดังนี้

  ------------------------- ---------------- ----------------------------
  สายการผลิต                 จำนวนเครื่อง       กำลังการผลิตสูงสุดต่อปี (ตัน)

  สายการผลิตแบบฉีด            77               3,600

  สายการผลิตแบบเป่า           41               4,000

  สายการผลิตแบบPET           4                1,000
  ------------------------- ---------------- ----------------------------

ปัจจุบันบริษัทฯ ดำเนินการผลิตสัปดาห์ละ 7 วัน วันละ 24 ชั่วโมง โดยแบ่งการทำงานออกเป็น 3
ช่วง ทั้งนี้หากการผลิตของบริษัทฯ เต็มกำลังการผลิตหรือไม่เหมาะกับขนาดเครื่องของบริษัทฯ
บริษัทฯ สามารถจ้างบริษัทอื่นที่การผลิตมีมาตรฐานเช่นเดียวกับบริษัทฯ
โดยบริษัทฯจะจัดแม่พิมพ์ให้เพื่อควบคุมรูปแบบสินค้า ให้ตรงตามที่ลูกค้าต้องการ
นอกเหนือจากการให้คำแนะนำ ควบคุมกระบวนการผลิต การตรวจสอบคุณภาพ
และตรวจเพื่อรับรองสินค้าก่อนจัดส่งลูกค้า

การจัดหาวัตถุดิบและผู้จำหน่ายวัตถุดิบ

วัตถุดิบที่ใช้ในการผลิต บริษัทฯ จะเป็นผู้จัดหาให้ตรงตามความต้องการของลูกค้า
โดยลูกค้าจะเป็นผู้กำหนดชนิดและคุณภาพให้กับบริษัทฯ วัตถุดิบหลักในการผลิตแบ่งออกเป็น 2
ประเภทหลักคือ

  1) เม็ดพลาสติก(Pellet) ประเภทต่างๆที่บริษัทฯใช้อยู่ในปัจจุบัน อาทิเช่น

1. PP (Poly Propylene) เป็นพลาสติกที่มีความเหนียว ทนทานต่อความร้อน, ความชื้นได้ดี

ตัวอย่างสินค้าจากพลาสติกชนิดนี้ได้แก่ ฝาปิดขวดกาแฟ ฝาปิดขวดโอวัลติน กล่องและ

ฝาไอศกรีมเนสเล่ ฝาขวดครีมคอฟฟี่เมท ถ้วยโยเกิร์ตดัชมิลค์ เป็นต้น

2. PE (Poly Ethylene) เป็นพลาสติกที่มีความอ่อนตัวยึดหยุ่นได้ดี แบ่งเป็นชนิด LDPE (Low
Density) และ HDPE (High Density) ซึ่งมีคุณสมบัติแตกต่างกันออกไปอีกเล็กน้อย
ตัวอย่างสินค้าจากพลาสติกชนิดนี้ได้แก่ ขวดนม Pasteurized, ขวดนมเปรี้ยว,
ขวดน้ำยาล้างห้องน้ำ, ฝาปิดกล่องอาหาร เป็นต้น

3.  PS (Poly Styrene) พลาสติกที่มีความใส แข็ง ตัวอย่างสินค้าจากพลาสติกชนิดนี้ได้แก่
    ตลับบรรจุน้ำพริก, แก้วน้ำ, ของเล่น เป็นต้น

4.  ABS (Acrylonitride Butadiene Poly Styrene) เป็นพลาสติกที่มีความแข็งเหนียว
    ตัวอย่างสินค้าจากพลาสติกชนิดนี้ได้แก่ อุปกรณ์เครื่องมือช่าง ชิ้นส่วนเฟอร์นิเจอร์ เป็นต้น

5.  PVC (Poly Vinyl Chloride)
    เป็นพลาสติกที่มีคุณสมบัติสามารถปรับได้หลากหลายตามรูปแบบที่ใช้งาน
    สินค้าจากพลาสติกชนิดนี้ได้แก่ ขวดชนิดใสเช่นขวดน้ำยาทำความสะอาดในครัวเรือน ขวดโหล
    เป็นต้น

6.  PET(Polyethylene Terephthalate ) เป็นพลาสติกที่มีความใส ความเหนียว อ่อนตัว
    บาง ตัวอย่างสินค้าจากพลาสติกชนิดนี้ได้แก่ ขวดแชมพูใส, ขวดน้ำยาบ้วนปาก เป็นต้น

เม็ดพลาสติก มีความผันผวนเป็นไปในทิศทางเดียวกับการเปลี่ยนแปลงของราคาและปริมาณ
น้ำมันดิบในตลาดโลก ประกอบกับอุปสงค์และอุปทาน ของเม็ดพลาสติกในตลาดในประเทศ
ซึ่งส่งผลต่อราคาเม็ดพลาสติกเพิ่มสูงขึ้น หรือปริมาณเม็ดพลาสติกขาดตลาด บริษัทฯ
ได้ตระหนักถึงปัญหาดังกล่าว จึงมีการวิเคราะห์และประเมินสถานการณ์ ราคาและปริมาณ
น้ำมันดิบและเม็ดพลาสติก ในตลาดโลก และสถานการณ์ในประเทศประกอบอย่างสม่ำเสมอ
มีการนำเสนอสถานการณ์และวิเคราะห์ในการประชุม คณะผู้บริหาร และคณะกรรมการบริหาร
เป็นประจำทุกเดือน และจะต้องมีการรายงานให้คณะกรรมการบริษัททราบในการ ประชุมทุกไตรมาส
นอกจากนี้คณะกรรมการบริหาร ได้แต่งตั้ง คณะกรรมการบริหารความเสี่ยงของบริษัท ฯ เพื่อติดตาม
วิเคราะห์ และประเมิน สถานการณ์ราคาและปริมาณ เม็ดพลาสติก อีกทางหนึ่งด้วย

2) เม็ดสีผสมพลาสติก (Pigment) เป็นส่วนประกอบเพียงเล็กน้อย
แต่เนื่องจากต้องนำมาผสมกับเม็ดพลาสติก บริษัทฯ จึงต้องเลือกใช้ชนิดที่ใช้กับอาหาร(Food
grade) เช่นเดียวกับเม็ดพลาสติก

นอกจากวัตถุดิบที่สำคัญดังกล่าวแล้ว บริษัทฯยังจัดซื้อวัตถุดิบอื่น ๆ อาทิ โฟม ฟิล์ม
เมมเบรน(Membrane) เป็นต้น
โดยบริษัทฯได้ทำการสั่งซื้อวัตถุดิบในการผลิตจากผู้ผลิตและจำหน่ายภายในประเทศจำนวนหลายราย
ทั้งนี้ที่ผ่านมาบริษัทฯ ไม่มีการจัดซื้อวัตถุดิบจากผู้จัดจำหน่ายรายใดรายหนึ่งเกิน 30%

กระบวนการการผลิต

การผลิตผลิตภัณฑ์ของบริษัทฯแบ่งออกเป็น 3 กระบวนการผลิตหลัก คือ
กระบวนการผลิตแบบฉีด(Injection moulding), กระบวนการผลิตแบบเป่า(Blow moulding)
และกระบวนการผลิตแบบ PET (Injection – Blow Moulding ) ดังนี้

กระบวนการผลิตแบบฉีดมีขั้นตอนในการผลิตดังนี้

-   เริ่มต้นจากการเตรียมวัตถุดิบซึ่งประกอบด้วยเม็ดพลาสติก และเม็ดสี
    นำวัตถุดิบทั้งสองส่วนมาทำการชั่งตวง

-   ให้ตรงตามสัดส่วนที่ต้องการหลังจากนั้นนำวัตถุดิบทั้งสองส่วนมาผสมเข้าด้วยกัน

-   ขั้นที่สองทำการตั้งค่าเครื่องฉีดให้เหมาะสมตามลักษณะแบบพิมพ์จากนั้นนำวัตถุดิบที่ผ่านขั้นตอนแรกมาแล้วเข้าสู่เครื่องฉีด
    เพื่อขึ้นรูปตามแม่พิมพ์
    โดยในส่วนของเครื่องฉีดจะทำการหลอมวัตถุดิบให้เป็นของเหลวจากนั้นจะเข้าสู่กระบวนการอัดและฉีดพลาสติกเหลวเข้าไปตามแม่พิมพ์

-   หลังจากปล่อยให้พลาสติกเหลวแข็งตัวขึ้นรูปตามแม่พิมพ์แล้วจะได้ตัวชิ้นงานออกมาเมื่อได้ชิ้นงานออกมามีการสุ่มตัวอย่างชิ้นงานที่ผลิตได้ทุกๆชั่วโมงเพื่อนำไปตรวจสอบคุณภาพของชิ้นงานต่อไป

-   หลังจากทำการตรวจสอบคุณภาพชิ้นงานแล้วจะเข้าสู่กระบวนการในการบรรจุเพื่อรอส่งให้กับลูกค้าต่อไป

กระบวนการผลิตแบบเป่ามีขั้นตอนในการผลิตดังนี้

-   เริ่มต้นจากการเตรียมวัตถุดิบซึ่งประกอบไปด้วยเม็ดพลาสติก
    และเม็ดสีนำวัตถุดิบทั้งสองส่วนมาทำการชั่งตวงให้ตรงตามสัดส่วนที่ต้องการหลังจากนั้นนำวัตถุดิบทั้งสองส่วนมาผสมเข้าด้วยกัน

-   ขั้นที่สองทำการตั้งค่าเครื่องเป่าให้เหมาะสมตามลักษณะแบบพิมพ์จากนั้นนำวัตถุดิบที่ผ่านขั้นตอนแรกมาแล้วเข้าสู่เครื่องเป่าเพื่อขึ้นรูปตามแม่พิมพ์
    โดยในส่วนของเครื่องเป่าจะทำการหลอมวัตถุดิบให้เป็นของเหลวจากนั้นพลาสติกเหลวจะถูกส่งออกมาตามหลอดพาริสันและทำการเป่าลมเข้าไปในหลอดพาริสันในจังหวะเดียวกันกับแม่พิมพ์ทั้ง
    2 ชิ้นที่เข้ามาประกบตัวกัน

-   หลังจากปล่อยให้พลาสติกเหลวแข็งตัวขึ้นรูปตามแม่พิมพ์แล้วจะได้ตัวชิ้นงานออกมาเมื่อได้ชิ้นงานออกมามีการสุ่มตัวอย่างชิ้นงานที่ผลิตได้ทุกๆชั่วโมงเพื่อนำไปตรวจสอบคุณภาพของชิ้นงานต่อไป

-   หลังจากทำการตรวจสอบคุณภาพชิ้นงานแล้วจะเข้าสู่กระบวนการในการบรรจุเพื่อรอส่งให้กับลูกค้าต่อไป

กระบวนการผลิตแบบPET มีขั้นตอนในการผลิตดังนี้

-   
-   

-   เริ่มต้นจากการใส่เม็ดพลาสติกชนิด PET ลงในภาชนะพัก(HOPPER)
    เพื่อส่งผ่านท่อดูดเม็ดพลาสติกไปยังเครื่องผลิตฉีด-เป่าพลาสติก PET
    เพื่อหลอมเม็ดพลาสติกเป็นของเหลว

-   ขั้นที่สอง ทำการฉีดพลาสติกเหลวเข้าไปในแม่พิมพ์ ทำการหล่อเย็น
    สำเร็จเป็นชิ้นงานเป็นหลอด มีเกลียวปากขวดที่ปลายด้านหนึ่ง

-   ขั้นตอนที่สาม ชิ้นงานจากกระบวนการฉีดถูกส่งไปยังกระบวนการเป่าโดยกลไกภายในเครื่อง
    เครื่องเป่า ทำการอัดลมเข้าไปในหลอดเพื่อขึ้นรูปตามลักษณะแม่พิมพ์

-   หลังจากปล่อยให้ชิ้นงานพลาสติกแข็งตัวขึ้นรูปตามแม่พิมพ์แล้วจะได้ตัวชิ้นงานออกมา
    เมื่อได้ชิ้นงานออกมามีการสุ่มตัวอย่างชิ้นงานที่ผลิตได้ทุกๆชั่วโมงเพื่อนำไปตรวจสอบคุณภาพของชิ้นงานต่อไป

-   หลังจากทำการตรวจสอบคุณภาพชิ้นงานแล้วจะเข้าสู่กระบวนการในการบรรจุเพื่อรอส่งให้กับลูกค้าต่อไป

ผลกระทบสิ่งแวดล้อม

-ไม่มี-

งานที่ยังไม่ได้ส่งมอบ

-ไม่มี-

3.4 ข้อจำกัดการประกอบธุรกิจ

-ไม่มี-